16 ຄົນ ເສຍຊີວິດ ໃນການໂຈມຕີ ດ້ວຍລະເບີດນ້ຳມັນ ທີ່ ໄນຄລັບແຫ່ງນຶ່ງ ຢູ່ ອີຈິບ
ເຈົ້າໜ້າທີ່ຮັກສາຄວາມສະຫງົບ ປະຕິເສດວ່າ​ ການໂຈມຕີນີ້ ບໍ່ພົວພັນ ກັບການກໍ່ການຮ້າຍ​ ແຕ່ໄດ້ຖະແຫຼງ ຫລາຍຢ່າງ ທີ່ຂັດແຍ້ງກັນ.
ເຈົ້າໜ້າທີ່ອີຈິບກ່າວວ່າ ມີ 16 ຄົນເສຍຊີວິດໃນການໂຈມຕີດ້ວຍ ລະເບີດນ້ຳມັນຕໍ່ໄນຄລັບແຫ່ງນຶ່ງທີ່ນະຄອນຫຼວງໄຄໂຣໃນຕອນ ເຊົ້າມືດຂອງວັນສຸກມື້ນີ້ ຍັງບໍ່ທັນມີການລົງຄວາມເຫັນ ກ່ຽວກັບຈຸດປະສົງໃນການໂຈມຕີ ດັ່ງກ່າວນີ້ ຊຶ່ງມີຂຶ້ນ ຢູ່ທີ່ຮ້ານອາຫານແລະບາ El Sayad ໃນຄຸ້ມ Agouza ເຈົ້າໜ້າທີ່ຮັກສາຄວາມສະຫງົບປະຕິເສດວ່າ ການໂຈມຕີດັ່ງກ່າວ ບໍ່ພົວພັນກັບການກໍ່ການຮ້າຍແຕ່ປາກົດວ່າໄດ້ໃຫ້ການຖະແຫລງ ຫຼາຍໆຢ່າງທີ່ຂັດແຍ້ງກັນ ກະຊວງພາຍໃນອີຈິບກ່າວວ່າ ເຫດຮ້າຍດັ່ງກ່າວເລີ້ມຂຶ້ນຍ້ອນການຜິດຖຽງກັນ ລະຫວ່າງ ພະນັກງານໄນຄລັບແລະບຸກຄົນອື່ນໆທີ່ໄດ້ແກວ່ງລະເບີດນ້ຳມັນໄປໃສ່ທາງເຂົ້າໄນຄລັບ ກ່ອນໜ້ານີ້ ອົງການຂ່າວ MENA ຂອງທາງການອິຈິບ ໄດ້ອ້າງຄຳເວົ້າຂອງເຈົ້າໜ້າທີ່ ທີ່ ກ່າວວ່າ ຜູ້ຊາຍ 3 ຄົນທີ່ຂີ່ລົດຈັກ ໄດ້ແກວ່າງລະເບີດນ້ຳມັນເຂົ້າໃສ່ໄນຄລັບແລ້ວກໍຫລົບ ໜີໄປຈາກບ່ອນເກີດເຫດ ເຈົ້າໜ້າທີ່ຄົນນຶ່ງ ກ່າວຕໍ່ອົງການຂ່າວຣອຍເຕີ້ວ່າ ພວກໂຈມຕີເປັນພະນັກງານ ທີ່ຖືກໄລ່ ອອກເມື່ອໄວໆມານີ້ ເຈົ້າໜ້າທີ່ເວົ້າວ່າ ຕົນກຳລັງຕາມລ່າ ຫາໂຕຄົນຮ້າຍທີ່ທຳການໂຈມຕີຢູ່ ພວກມຸສລິມຫົວຮຸນແຮງຈັດ ໄດ້ທຳການໂຈມຕີເປັນລຳດັບມາ ນັບຕັ້ງແຕ່ປະທານາທິບໍດີ ອິສລາມ ທ່ານ Mohamed Morsi ໄດ້ຖືກໂຄ່ນລົ້ມ ໃນປີ 2013 ແລະຖືກຈັບໂດຍພວກ ທະຫານ ການໂຈມຕີຫລາຍໆຄັ້ງແມ່ນໄດ້ອ້າງເອົາຄວາມຮັບຜິດຊອບໂດຍກຸ່ມຫົວຮຸນແຮງທີ່ເປັນ ພັນທະມິດ ກັບກຸ່ມລັດອິສລາມ ສ່ວນໃຫຍ່ຂອງການໂຈມຕີ ແມ່ນແນເປົ້າໃສ່ສະຖານທີ່ ຂອງທາງການ ການໂຈມຕີ ຊຶ່ງສ່ວນໃຫຍ່ມີຂຶ້ນໃນເຂດການກໍ່ຄວາມວຸ້ນວາຍຂອງພວກກະບົດຢູ່ທີ່ແຫຼມ ໄຊນາຍ ໄດ້ສ້າງຄວາມເສຍຫາຍຢ່າງໜັກໜ່ວງໃຫ້ແກ່ອຸດສາຫະກຳການທ່ອງທ່ຽວຂອງ ອີຈິບ